  Наталья Тетерина Финн-угор чеберлыкъя «Тыло толэзь» кыкетӥ усьтэм ёрос конкурсэ пыриськись гурт нылкышноос быгатонлыкъёссэс но аспӧртэмлыксэс возьматозы. Вожвылъяськон Глаз ёросысь Адам гуртын лулчеберетъя но туризмъя «ДондыДор» паркын 25-тӥ гудырикошконэ ортчоз. Со сярысь ивортодэтъя «Удмуртия» агентстволы конкурсэз одӥгез радъясь, Глаз ёросысь лулчеберетъя но туризмъя центрысь туризмъя но чеберлыко киужъёсъя ёзэтлэн кивалтӥсез Алексей Дьяконов вераз. Ми малпамы кошкыны чеберлыкез дышем валанлэсь, кытын нылмурт шпилькаосын но со выллем. Ӧвӧл. <...> Гурт нылкышноос, соос воксё мукетэсь. Соос бызись валэз но дугдытозы, ӝуась корка но пырозы. Соин ик ми тыршиськом возьматыны, со но чебер шуыса Алексей Дьяконов, Глаз ёросысь лулчеберетъя но туризмъя центрысь туризмъя ёзэтлэн кивалтӥсезРадъясь верамъя, «Тыло толэзь» вожвылъяськонын аспӧртэмлыко но тунсыко конкурсъёс чакламын. Кылсярысь, кылем арын чеберайёс мотоблокен ворттылыны быгатэмзэс возьматӥзы. Кылем арын мотоблокен гонкаос вал, чеберайёс ворттылыны кулэ вал. Озьы ик соос катапультаысь ыбылӥськизы. Отын вал пӧртэм конкурсъёс, соос пӧлын дефиле но. Озьыен, со (чеберай - ред.) кулэ вал возьматыны нылкышнолыксэ но, умой кузё кышно луэмзэ но Алексей Дьяконов, Глаз ёросысь лулчеберетъя но туризмъя центрысь туризмъя ёзэтлэн кивалтӥсезСо пусъе, туннэ нуналлы вожвылъяськонэ пыриськыны куриськонъёс Ижкарысь, Глазкарысь но Глаз ёросысь вуизы ни. Кылем арын конкурсэ Глаз ёросысь вить нылмуртъёс пыриськизы. Вормисе Чебершур муниципал кылдытэтысь нылаш потӥз. 25-тӥ гудырикошконэ ик «ДондыДор» паркын эшшо кык пумо ужрад ортчоз на: удмурт воршудъёслэн ӧтчамзы но фолк-рок фестиваль. Крезьгуръя ужрадэ Удмуртиысь коллективъёс люкаськозы, соос пӧлын тодмо «Silent Woo Goore» группа, вераз Алексей Дьяконов. Озьы ик Глаз ёросысь арлыдоослэсь коллективъёссэс но ӧтё. Тыршом, песянайёслэсь фольклоръя коллективъёсмы куд-ог рок-кырӟанъёсты мед быдэстозы шуыса. Тодӥськом, старообрядецъёслэн одӥг коллективзы (Николай – ред.) Расторгуевез кырӟа, со паймымон вал, аспӧртэм чузъяськон Алексей Дьяконов, Глаз ёросысь лулчеберетъя но туризмъя центрысь туризмъя ёзэтлэн кивалтӥсезУжрадъёсын узыр нунал фаер-шоуэн йылпумъяськоз. Отчы Глазкарысь, Ижкарысь, Кировысь но Пермьысь коллективъёс вуыны кулэ, вераз Алексей Дьяконов. Ватсалом, чеберлыкъя «Тыло толэзь» конкурсэ 18-35 аресъем нылкышноос пыриськыны быгато. Мылкыд карисьёслэсь куриськонъёссэс кутон crk@glazrayon.ru электрон адресъя 25-тӥ пӧсьтолэзёзь кыстӥськоз. Тегъёс: Мерлык Лулчеберет Удмуртия Глазкар чеберлык  